སྤྱི་ལོ་༢༠༠༤ལོར་དགུང་ལོ་སོ་བརྒྱད་པ་ནས་བཟུང་ཤར་རྫའི་རི་ཁྲོད་དུ་གཏན་བཞུགས་གནང་ནས།ཕྱོགས་སོ་སོ་ནས་ཁོང་ལ་བསྟེན་པའི་སློབ་མ་རྣམས་མེ་ཏོག་ལ་བུང་བ་འཁོར་བ་བཞིན་ཡོད་པས་འདུས་སྡེ་ཡོངས་ལ་བོན་འཆད་ཁྲིད་དང་།ཕྱོགས་གང་ས་ནས་ཞབས་ཕྱི་གང་འོས་ཞུས་ཤིང་བླ་མ་རྣམ་པའི་ཐུགས་ལ་གང་བབ་ཀྱི་བྱ་བར་བརྩོན་པར་བྱས་པ་དང་།རང་ངོས་ནས་ཀྱང་རྩ་རླུང་མུན་མཚམས་སོགས་བླ་མ་རྣམ་པའི་གསུང་བཞིན་སྒོམ་སྒྲུབ་ཉམ་ལེན་སོགས་ཅི་ནུས་དང་།ཕྱོགས་ཀྱི་བོན་དགོན་དག་ལའང་ནུས་པ་ཅི་ཡོད་ཀྱི་ཞབས་འདེགས་བབ་ཚོད་ཞུ་བཞིན་ཡོད།ལོ་དེར་ཤར་རྫ་ཚང་གི་བླ་མ་རྣམ་པའི་བཀའ་དྲིན་ལ་བརྟེན་ཏེ་མི་ནུབ་དགོན་དུ་རབ་བྱུང་ངུར་སྨིག་འཛིན་པའི་འདུས་སྡེ་དབྱར་གནས་གསར་དུ་ཚུགས་ཏེ་དགོན་པས་མཁན་པོའི་ཁྲི་འཕང་ལ་མངའ་གསོལ་མཛད་ཅིང་ལོ་ལྔའི་རིང་ལ་མཁན་པོའི་འགན་ཡང་ཟུར་ནས་ཁུར།ཁོང་རིན་པོ་ཆེའི་ཞང་པོ་ཡེ་ཤེས་དགོན་པའི་དབུ་བླ་ཁྱུང་པོ་གཡུང་དྲུང་བདུད་འདུལ་རིན་པོ་ཆེའི་མདུན་ནས་ཀྱང་།རྫོགས་ཆེན་ཀུན་བཟང་སྙིང་ཏིག་སྐུ་གསུམ་རང་ཤར་སོགས་ཀྱིས་མཚོན་དབང་ལུང་གང་མང་དང་།རྒྱལ་ཚབ་འཇིགས་མེད་དབང་ཕྱུག་ཚང་གི་མདུན་ནས་ཀྱང་རྫོགས་པ་ཆེན་པོ་དབྱིངས་རིག་མཛོད་ཀྱི་ཁྲིད་སོགས་ཀྱི་བཀའ་དྲིན་བསྐྱངས།ཨ་གཡུང་རིན་པོ་ཆེ་གཤེན་བསྟན་མཐའ་རྒྱས་དང་ཁྱུང་པོ་གཏེར་ཆེན་ཐུགས་རྗེ་གླིང་པ།སུ་ལའི་མཆོག་སྤྲུལ་གཡུང་དྲུང་དབང་རྒྱལ།གྲུབ་ཆེན་ནམ་མཁའ་རྒྱལ་མཚན།སྣང་ཞིག་སྐྱབས་མགོན་རིན་པོ་ཆེ་དང་རྒྱལ་ཚབ་རྒྱ་འོབས་ཚང་།རྟོགས་ལྡན་ཚུལ་ཆེན་རིན་པོ་ཆེ་དང་ཁྲི་པ་ཚང་།དྲང་སྲོང་ཨ་ཁུ་དངོས་གྲུབ་དང་ཨ་ཁུ་དཔལ་བཟང་སོགས་བླ་མ་སུམ་ཅུ་ལྷག་ལ་བསྟེན་ཏེ་དབང་ལུང་ཁྲིད་གདམས་ཟབ་མོར་སྤྱོད་པའི་སྐལ་བ་ལྡན་ཞིང་ཐུགས་རྒྱུད་ཡོན་ཏན་གྱིས་ཕྱུག་ཤིང་མཁས་བཙུན་བཟང་པོའི་རྣམ་ཐར་ལ་བསྙེགས།དེ་ནས་ཡང་དཀར་མཛེས་ཁུལ་དང་རྫོང་གི་ནང་བསྟན་མཐུན་ཚོགས་ཀྱི་འཚོག་འདུ་ཆེ་ཕྲ་མང་པོ་དང་།གཡུང་དྲུང་བོན་འཛིན་སྐྱོང་མཉམ་འབྲེལ་མཐུན་ཚོགས་ཀྱི་ལས་འཛིན་མཐུན་ཚོགས།ཉག་རོང་རྫོང་རིག་གཞུང་དར་སྤེལ་ཚོགས་འདུ་དང་རྒྱུགས་སྤྲོད་ཆེན་པོ་སོགས་ལའང་ཕེབས་ནས་བགྲོ་གླེང་དང་རྒྱུགས་སྤྲོད་ཕུན་སུམ་ཚོགས་པ་སྤེལ།ད་ལྟ་ནི་ཀུན་མཁྱེན་ཤར་རྫ་བའི་གདན་ས་བར་མ་དགེ་ཐང་བཤད་སྒྲུབ་པད་ཚལ་རྒྱས་པའི་དགའ་ཚལ་དུ་འདུས་སྡེ་སྤྱི་ལ་ཞབས་ཕྱི་ཞུ་བཞིན་པ་དང་།གཡུང་དྲུང་བོན་འཛིན་སྐྱོང་མཉམ་འབྲེལ་མཐུན་་ཚོགས་ཀྱི་མཚན་འཛིན་ཚོགས་གཙོའི་སྐུ་ཚབ་དང་།ཁུལ་ནང་བསྟན་མཐུན་ཚོགས་རྒྱན་ལས་ལས་འཛིན་པ།ཉག་རོང་རྫོང་རིག་གཞུང་དར་སྤེལ་ཚོགས་གཙོ་མི་སྣ།མི་ནུབ་དགོན་པའི་དགོན་བདག་གཉེར་ཀྲུའུ་རིན་གཞོན་པའི་འགན་ཁུར་དང་མཚམས་སྒྲུབ་ཆེན་དང་བཅས་ལ་བཞུགས་པ་ལགས་སོ།།མདོར་ན་དམ་པ་ཁོང་ཉིད།བསྟན་དང་འགྲོ་བའི་དོན་ལ་བསམ་སྦྱོར་གཉིས་ཀར་ཁ་མ་བྲལ་བར།འདི་ཕྱི་གཉིས་ཀྱིས་ལམ་སྟོན་གྱི་སྒྲོན་མེ་ལྟར་གྱུར།ཁོང་གི་མཚན་སྙན་གྱི་བ་དན་དཀར་པོ་ནམ་མཁའི་མཐའ་དང་མཉམ་ཞིང་།ཡོན་ཏན་བཟང་པོ་རྣམས་ཉི་མ་སྤྲིན་བྲལ་ལྷང་ངེ་གསལ་བ་ལྟར་ཡིན་པས།སོ་སྐྱེས་ངས་ཐ་སྙད་ཀྱི་ཚིག་གི་ཕྲེང་བ་སྤེལ་བའི་ངལ་བ་མི་དགོས་པས།འོན་ཀྱང་རྣམ་རྟོག་ཅན་གྱི་སྣང་ངོར་ལ།འཇུག་པ་བདེ་ཕྱིར་ཉུང་བསྡུས་ཙམ།ཞེས་རྩོམ་སྒྲིག་པས་༼སྣང་གསལ་མེ་ལོང་རྩོམ་སྒྲིག་པ༽སྤྱི་ལོ་ཉིན།